title: 2006 m. kovo 2 d.  Komisijos direktyva 2006/26/EB, iš dalies keičianti Tarybos direktyvas 74/151/EEB, 77/311/EEB, 78/933/EEB ir 89/173/EEB dėl ratinių žemės ūkio ar miškų ūkio traktorių, siekiant jas suderinti su technikos pažanga   (Tekstas svarbus EEE)

text:
7.3.2006

               LT

               Europos Sąjungos oficialusis leidinys

               L 65/22

      KOMISIJOS DIREKTYVA 2006/26/EB
   2006 m. kovo 2 d.
   iš dalies keičianti Tarybos direktyvas 74/151/EEB, 77/311/EEB, 78/933/EEB ir 89/173/EEB dėl ratinių žemės ūkio ar miškų ūkio traktorių, siekiant jas suderinti su technikos pažanga
   (Tekstas svarbus EEE)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2003 m. gegužės 26 d. Europos Parlamento ir Tarybos direktyvą 2003/37/EB dėl žemės ar miškų ūkio traktorių, jų priekabų ir keičiamos velkamosios įrangos, jų sistemų, sudėtinių dalių ir atskirų techninių mazgų tipo patvirtinimo ir panaikinančią Direktyvą 74/150/EEB (1), ypač į jos 19 straipsnio 1 dalį,
   atsižvelgdama į 1974 m. kovo 4 d. Tarybos direktyvą 74/151/EEB dėl valstybių narių įstatymų, reglamentuojančių ratinių žemės ūkio ir miškų ūkio traktorių tam tikras dalis ir techninius rodiklius, suderinimo (2), ypač į jos 4 straipsnį,
   atsižvelgdama į 1977 m. kovo 29 d. Tarybos direktyvą 77/311/EEB dėl valstybių narių įstatymų, reglamentuojančių ratinių žemės ūkio ir miškų ūkio traktorių vairuotoją veikiantį triukšmo lygį, suderinimo (3), ypač į jos 5 straipsnį,
   atsižvelgdama į 1978 m. spalio 17 d. Tarybos direktyvą 78/933/EEB dėl valstybių narių įstatymų, susijusių su ratinių žemės ūkio ir miškų ūkio traktorių apšvietimo ir šviesos signalų įtaisų sumontavimu, suderinimo (4), ypač į jos 5 straipsnį,
   atsižvelgdama į 1988 m. gruodžio 21 d. Tarybos direktyvą 89/173/EEB dėl valstybių narių įstatymų, reglamentuojančių tam tikras ratinių žemės ūkio ar miškų ūkio traktorių sudėtines dalis ir technines charakteristikas, suderinimo (5), ypač į jos 9 straipsnį,
   kadangi:

               (1)

               Direktyva 74/151/EEB nustatytus reikalavimus dėl ratinių žemės ūkio ir miškų ūkio traktorių didžiausios leistinos eksploatacinės masės ir ašies apkrovos būtina pritaikyti šiuolaikiniams traktoriams, atsižvelgiant į traktorių technologijos patobulinimus, susijusius su produktyvumo padidėjimu ir darbo saugos sustiprinimu.

               (2)

               Siekiant pagerinti Bendrijos pramonės veiklą pasaulio mastu Bendrijos techninius reglamentus ir standartus reikia suderinti su atitinkamais visuotiniais techniniais reglamentais ir standartais. Atsižvelgiant į Direktyva 77/311/EEB nustatytus didžiausius apribojimus ratinių žemės ūkio ir miškų ūkio traktorių vairuotoją veikiančiam triukšmo lygiui, minėtos direktyvos I ir II prieduose nustatytas bandymo greitis turėtų būti suderintas su visuotiniuose techniniuose reglamentuose ar standartuose, pavyzdžiui, OECD 5 norma ir ISO 5131:1996 (6), reikalaujamu bandymo greičiu.

               (3)

               Tikslinga suderinti Direktyva 78/933/EEB nustatytus reikalavimus, susijusius su ratinių žemės ūkio ir miškų ūkio traktorių apšvietimo ir šviesos signalų įtaisų sumontavimu, siekiant patenkinti dabartinius paprastesnio dizaino ir geresnio apšvietimo poreikius.

               (4)

               Direktyvoje 89/173/EEB nustatyti reikalavimai, susiję su ratinių žemės ūkio ar miškų ūkio traktorių įstiklinimais ir sukabinimo įtaisais, turi būti pritaikyti prie naujausių technologinių patobulinimų. Visų pirma turi būti leista naudoti polikarbonato (plastiko) įstiklinimus ne priekiniam stiklui siekiant padidinti keleivių apsaugą tuo atveju, jeigu į vairuotojo kabinos erdvę įsiskverbtų kokie nors objektai. Reikalavimai dėl mechaninių sukabinimo įtaisų turi būti suvienodinti su ISO 6489-1 standartu. Be to, siekiant sumažinti nelaimingų atsitikimų skaičių ir jų sunkumą bei sustiprinti darbo saugą reikėtų ne tik numatyti nuostatas, susijusias su karštais paviršiais, bet ir priimti priemones, susijusias su akumuliatoriaus gnybtų dangteliu, bei priemones, skirtas užkirsti kelią atsitiktiniam atsikabinimui.

               (5)

               Todėl Direktyvos 74/151/EEB, 77/311/EEB, 78/933/EEB ir 89/173/EEB turėtų būti atitinkamai iš dalies pakeistos.

               (6)

               Šioje direktyvoje numatytos priemonės atitinka Direktyvos 2003/37/EB 20 straipsnio 1 dalimi įsteigto komiteto nuomonę,

         PRIĖMĖ ŠIĄ DIREKTYVĄ:
   1 straipsnis
   Direktyvos 74/151/EEB pakeitimas
   Direktyva 74/151/EEB iš dalies keičiama pagal šios direktyvos I priedą.
   2 straipsnis
   Direktyvos 77/311/EEB pakeitimas
   Direktyva 77/311/EEB iš dalies keičiama pagal šios direktyvos II priedą.
   3 straipsnis
   Direktyvos 78/933/EEB pakeitimas
   Direktyva 78/933/EEB iš dalies keičiama pagal šios direktyvos III priedą.
   4 straipsnis
   Direktyvos 89/173/EEB pakeitimas
   Direktyva 89/173/EEB iš dalies keičiama pagal šios direktyvos IV priedą.
   5 straipsnis
   Pereinamojo laikotarpio nuostatos
   1.   Kai tai susiję su transporto priemonėmis, kurios atitinka reikalavimus, nustatytus Direktyvomis 74/151/EEB, 78/933/EEB, 77/311/EEB ir 89/173/EEB su pakeitimais, padarytais šia direktyva, nuo 2007 m. sausio 1 d. valstybės narės dėl su šios direktyvos reguliavimo dalyku susijusių priežasčių:

               a)

               neatsisako suteikti EB tipo patvirtinimą arba nacionalinį tipo patvirtinimą;

               b)

               nedraudžia registruoti, parduoti ar eksploatuoti tokią transporto priemonę.

         2.   Kai tai susiję su transporto priemonėmis, kurios neatitinka reikalavimų, nustatytų Direktyvomis 74/151/EEB, 78/933/EEB, 77/311/EEB ir 89/173/EEB su pakeitimais, padarytais šia direktyva, nuo 2007 m. liepos 1 d. valstybės narės dėl su šios direktyvos reguliavimo dalyku susijusių priežasčių:

               a)

               nebesuteikia EB tipo patvirtinimo;

               b)

               gali atsisakyti suteikti nacionalinį tipo patvirtinimą.

         3.   Kai tai susiję su transporto priemonėmis, kurios neatitinka reikalavimų, nustatytų Direktyvomis 74/151/EEB, 78/933/EEB, 77/311/EEB ir 89/173/EEB su pakeitimais, padarytais šia direktyva, nuo 2009 m. liepos 1 d. valstybės narės dėl su šios direktyvos reguliavimo dalyku susijusių priežasčių:

               a)

               atitikties sertifikatus, kurie pagal Direktyvos 2003/37/EB nuostatas pateikiami kartu su naujomis transporto priemonėmis, laiko nebetinkamais 7 straipsnio 1 dalies tikslams;

               b)

               gali atsisakyti registruoti, parduoti arba pradėti eksploatuoti naujas transporto priemones.

         6 straipsnis
   Perkėlimas į nacionalinę teisę
   1.   Valstybės narės priima įstatymus ir kitus teisės aktus, kurie, įsigalioję ne vėliau kaip iki 2006 m. gruodžio 31 d., įgyvendina šią direktyvą. Priimtų nuostatų tekstus ir minėtų nuostatų bei šios direktyvos atitikimo lentelę jos nedelsdamos pateikia Komisijai.
   Valstybės narės, priimdamos šias nuostatas, daro jose nuorodą į šią direktyvą, arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
   2.   Valstybės narės pateikia Komisijai šios direktyvos taikymo srityje priimtų pagrindinių nacionalinės teisės aktų nuostatų tekstus.
   7 straipsnis
   Įsigaliojimas
   Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
   8 straipsnis
   Adresatai
   Ši direktyva skirta valstybėms narėms.

      Priimta Briuselyje, 2006 m. kovo 2 d.

            Komisijos vardu

         Günter VERHEUGEN

            Pirmininko pavaduotojas

      (1)  OL L 171, 2003 7 9, p. 1. Direktyva su paskutiniais pakeitimais, padarytais Komisijos direktyva 2005/67/EB (OL L 273, 2005 10 19, p. 17).

      (2)  OL L 84, 1974 3 28, p. 25. Direktyva su paskutiniais pakeitimais, padarytais Komisijos direktyva 98/38/EB (OL L 170, 1998 6 16, p. 13).

      (3)  OL L 105, 1977 4 28, p. 1. Direktyva su paskutiniais pakeitimais, padarytais Europos Parlamento ir Tarybos direktyva 97/54/EB (OL L 277, 1997 10 10, p. 24).

      (4)  OL L 325, 1978 11 20, p. 16. Direktyva su paskutiniais pakeitimais, padarytais Komisijos direktyva 1999/56/EB (OL L 146, 1999 6 11, p. 31).

      (5)  OL L 67, 1989 3 10, p. 1. Direktyva su paskutiniais pakeitimais, padarytais 2003 m. Stojimo aktu.

      (6)  Šiuos dokumentus galite rasti šiuose tinklalapiuose: http://www.oecd.org/dataoecd/35/19/34733683.PDF ir http://www.iso.org/iso/en/CatalogueDetailPage.CatalogueDetail?CSNUMBER=20842&ICS1=17&ICS2=140&ICS3=20

      I PRIEDAS
      Direktyvos 74/151/EEB I priedo 1.2 punktas pakeičiamas taip:

                     „1.2.

                     Didžiausia leistina eksploatacinė masė ir didžiausia leistina ašiai tenkanti masė atsižvelgiant į transporto priemonės kategoriją neviršija 1 lentelėje nurodytų verčių.
                     1 lentelė
                     Didžiausia leistina eksploatacinė masė ir didžiausia leistina ašies apkrova atsižvelgiant į transporto priemonės kategoriją

                                 Transporto priemonės kategorija

                                 Ašių skaičius

                                 Didžiausia leistina masė
                                 (t)

                                 Didžiausia leistina ašiai tenkanti masė

                                 Varomoji ašis
                                 (t)

                                 Nevaromoji ašis
                                 (t)

                                 T1, T2, T4.1,

                                 2

                                 18 (eksploatacinė)

                                 11,5

                                 10

                                 3

                                 24 (eksploatacinė)

                                 11,5

                                 10

                                 T3

                                 2, 3

                                 0,6 (konstrukcinė)

                                     (1)

                                     (1)

                                 T4.3

                                 2, 3, 4

                                 10 (eksploatacinė)

                                     (1)

                                     (1)

         (1)  Nėra būtina nustatyti ašių apkrovos apribojimą T3 ir T4.3 kategorijos transporto priemonėms, kadangi joms iš esmės ir taip taikomi apribojimai dėl didžiausios leistinos eksploatacinės ir konstrukcinės masės.“.

      II PRIEDAS
      Direktyva 77/311/EEB iš dalies keičiama taip:

                  1)

                  I priedas iš dalies keičiamas taip:

                              i)

                              3.2.2 punkte „7,25 km/h“ pakeičiama „7,5 km/h“;

                              ii)

                              3.3.1 punkte „7,25 km/h“ pakeičiama „7,5 km/h“;

                  2)

                  II priedo 3.2.3 punkte „7,25 km/h“ pakeičiama „7,5 km/h“.

      III PRIEDAS
      Direktyvos 78/933/EEB I priedas iš dalies keičiamas taip:

                  1)

                  4.5.1 punktas papildomas tokiu sakiniu:
                  „Papildomi posūkio rodiklio žibintai nėra privalomi.“;

                  2)

                  4.5.4.2 punktas pakeičiamas taip:

                              „4.5.4.2.

                              Aukštis:
                              Nuo žemės paviršiaus:

                                          —

                                          5 kategorijos posūkio rodiklio žibintų aukštis nuo žemės paviršiaus yra ne mažesnis kaip 500 mm,

                                          —

                                          1 ir 2 kategorijos posūkio rodiklio žibintų aukštis nuo žemės paviršiaus yra ne mažesnis kaip 400 mm,

                                          —

                                          visų kategorijų posūkio rodiklio žibintų aukštis nuo žemės paviršiaus yra ne didesnis kaip 1 900 mm.
                                          Jeigu traktoriaus konstrukcija neleidžia laikytis šios didžiausios vertės, 5 kategorijos, 1 ir 2 kategorijų (A komponuotė), 1 ir 2 kategorijų (B komponuotė) bei 1 ir 2 kategorijų (D komponuotė) posūkio rodiklio žibintų didžiausias šviečiamojo paviršiaus aukštis gali siekti 2 300 mm; 1 ir 2 kategorijos posūkio rodiklio žibintų pagal kito tipo išdėstymo tvarką didžiausias šviečiamojo paviršiaus aukštis gali siekti 2 100 mm,

                                          —

                                          papildomų posūkio rodiklio žibintų aukštis virš žemės – iki 4 000 mm.“;

                  3)

                  4.7.4.2 punkte vertė „2 100 mm“ pakeičiama verte „2 300 mm“;

                  4)

                  4.10.4.2 punkte vertė „2 100 mm“ pakeičiama verte „2 300 mm“;

                  5)

                  4.14.5.2.2 punkte vertė „2 100 mm“ pakeičiama verte „2 300 mm“;

                  6)

                  4.15.7 punktas pakeičiamas taip:

                              „4.15.7.

                              Šį žibintą galima „sugrupuoti“ “.

      IV PRIEDAS
      Direktyva 89/173/EEB iš dalies keičiama taip:

                  1)

                  II priedas iš dalies keičiamas taip:

                              a)

                              2.2 punkte įterpiami tokie punktai:

                                          „2.2.6.

                                          „Normali eksploatacija“ reiškia traktoriaus naudojimą pagal gamintojo numatytą paskirtį, kai traktoriumi naudojasi su jo savybėmis susipažinęs vairuotojas, kuris laikosi gamintojo nustatytoje naudojimo instrukcijoje ir ant traktoriaus esančiais ženklais pateikiamų nurodymų dėl traktoriaus eksploatacijos, priežiūros ir saugaus darbo.

                                          2.2.7.

                                          „Atsitiktinis kontaktas“ reiškia nenumatytą kontaktą tarp asmens ir pavojingos vietos, kylantį dėl asmens veiksmų normalios traktoriaus eksploatacijos ir jo priežiūros metu.“;

                              b)

                              2.3.2 punkte įterpiami tokie punktai:

                                          „2.3.2.16.

                                          Karšti paviršiai
                                          Karšti paviršiai, prie kurių vairuotojas gali prisiliesti normalios eksploatacijos metu, turi būti uždengti arba izoliuoti. Tai taikoma karštiems paviršiams, esantiems prie laiptelių, turėklų, laikiklių ir neatskiriamų traktoriaus dalių, kuriomis naudojamasi įlipant ir išlipant iš traktoriaus ir prie kurių gali būti atsitiktinai prisiliesta.

                                          2.3.2.17.

                                          Akumuliatoriaus gnybtų dangtelis
                                          Neįžeminti gnybtai turi būti apsaugoti nuo atsitiktinio trumpojo jungimo.“;

                  2)

                  III A priedo 1 punkte įterpiamas toks punktas:

                              „1.1.3.

                              Ne priekiniam stiklui leidžiama naudoti Tarybos direktyva 92/22/EEB (1) arba JT–EEK reglamento Nr. 43 14 priedu patvirtintus tvirtus plastikinius įstiklinimus.

                  3)

                  IV priedas iš dalies keičiamas taip:

                              a)

                              1.1 punkte antra įtrauka pakeičiama taip:

                                          „—

                                          vilkimo kablys (žr. 1 paveikslą – „Prikabinimo kablio matmenys“ ISO 6489-1:2001)“;

                              b)

                              2 skirsnis papildomas tokiu 2.9 punktu:

                                          „2.9.

                                          Siekiant neleisti nenumatytai atsikabinti nuo sukabinimo įtaiso, atstumas tarp vilkimų kablio antgalio ir kontrveržlės (suveržimo įtaiso) neturi viršyti 10 mm esant didžiausiai leistinai apkrovai.“;

                              c)

                              1 priedėlyje 3 paveikslas ir su juo susijęs tekstas išbraukiamas.

         (1)  OL L 129, 1992 5 14, p. 11.“;


title: 1990 m. rugsėjo 17 d. Tarybos direktyva, iš dalies keičianti Direktyvą 87/404/EEB dėl valstybių narių įstatymų, susijusių su paprastais slėginiais indais, suderinimo

text:
Svarbus teisinis pranešimas

|

31990L0488

Oficialusis leidinys L 270 , 02/10/1990 p. 0025 - 0025 specialusis leidimas suomių kalba: skyrius 13 tomas 19 p. 0250  specialusis leidimas švedų kalba: skyrius 13 tomas 19 p. 0250

		Tarybos direktyva1990 m. rugsėjo 17 d.iš dalies keičianti Direktyvą 87/404/EEB dėl valstybių narių įstatymų, susijusių su paprastais slėginiais indais, suderinimo(90/488/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį, ypač į jos 100a straipsnį,atsižvelgdama į Komisijos pasiūlymą [1],bendradarbiaudama su Europos Parlamentu [2],atsižvelgdama į Ekonomikos ir socialinių reikalų komiteto nuomonę [3],kadangi Direktyvoje 87/404/EEB [4] numatyta visapusiškai suderinti serijiniu būdu gaminamų paprastų slėginių indų standartus;kadangi, kol neparengti darnieji standartai, Direktyvoje 87/404/EEB reikalaujama, kad būtų atliktas šių indų EB tipo patikrinimas; kadangi šie standartai nebus parengti iki minėtos direktyvos taikymo dienos;kadangi Direktyvoje 87/404/EEB nenumatytas pereinamasis laikotarpis, kurio metu būtų leista parduoti indų, pagamintų pagal nacionalines taisykles, galiojančias iki šios direktyvos taikymo dienos, atsargas;kadangi gamintojams reikia duoti laiko EB tipo patikrinimo procedūrai taikyti bei būtina nustatyti pereinamąjį laikotarpį, kurio metu būtų leista parduoti turimus indus,PRIĖMĖ ŠIĄ DIREKTYVĄ:1 straipsnisŠia direktyva Direktyvos 87/404/EEB 18 straipsnio 1 dalis papildoma taip:"„Valstybės narės iki 1992 m. liepos 1 d. leidžia pateikti į rinką ir (arba) naudoti indus, atitinkančius iki šios direktyvos taikymo dienos jų teritorijose galiojančias taisykles.“"2 straipsnisValstybės narės priima nuostatas, būtinas šiai direktyvai įgyvendinti iki 1991 m. liepos 1 d. Apie tai jos nedelsdamos praneša Komisijai.3 straipsnisŠi direktyva skirta valstybėms narėms.Priimta Briuselyje, 1990 m. rugsėjo 17 d.Tarybos varduPirmininkasP. Romita[1] OL C 13, 1990 1 19, p. 7.[2] OL C 149, 1990 6 18, p. 145 ir 1990 m. rugsėjo 12 d. sprendimas (dar nepaskelbtas Europos Bendrijųoficialiajame leidinyje).[3] OL C 168, 1990 7 10, p. 2.[4] OL L 220, 1987 8 8, p. 48.--------------------------------------------------


title: 2007 m. gruodžio 13 d. Komisijos direktyva 2007/72/EB, iš dalies keičianti Tarybos direktyvą 66/401/EEB dėl Galega orientalis Lam. rūšies įtraukimo (Tekstas svarbus EEE)

text:
14.12.2007

               LT

               Europos Sąjungos oficialusis leidinys

               L 329/37

      KOMISIJOS DIREKTYVA 2007/72/EB
   2007 m. gruodžio 13 d.
   iš dalies keičianti Tarybos direktyvą 66/401/EEB dėl Galega orientalis Lam. rūšies įtraukimo
   (Tekstas svarbus EEE)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1966 m. birželio 14 d. Tarybos direktyvą 66/401/EEB dėl prekybos pašarinių augalų sėkla (1), ypač į jos 2 straipsnio 1a dalį,
   kadangi:

               (1)

                  Galega orientalis Lam. yra pašarinis augalas, daugiausia augantis tam tikrose valstybėse narėse ir svarbus gerinant ūkiuose auginamų gyvūnų pašarų kokybę.

               (2)

               Šiuo metu toms augalų rūšims nėra taikomos vienodos sėklų sertifikavimo taisyklės pagal Direktyvą 66/401/EEB ir todėl atitinkamoms sėkloms negali būti taikoma nuostata dėl laisvo judėjimo.

               (3)

               Todėl augalų rūšis Galega orientalis Lam. turėtų būti įrašyta į Direktyvos 66/401/EEB sąrašą, nes ji atitinka visus reikiamus sertifikavimo reikalavimus.

               (4)

               Šioje direktyvoje nustatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,

         PRIĖMĖ ŠIĄ DIREKTYVĄ:
   1 straipsnis
   Direktyva 66/401/EEB iš dalies keičiama taip:

               1)

               2 straipsnio 1 dalies A punkto b papunktyje tarp pavadinimų Leguminosae ir Hedysarum coronarium L. Sulla įrašomas toks įrašas:
               „Galega orientalis Lam. pašariniai galega“;

               2)

               3 straipsnio 1 dalyje tarp pavadinimų Festuca rubra L. x Festulolium ir Lolium multiflorum Lam. įrašomas toks įrašas:
               „Galega orientalis Lam. pašarinis galega“;

               3)

               II ir III priedai iš dalies keičiami, kaip išdėstyta šios direktyvos priede.

         2 straipsnis
   Perkėlimas į nacionalinę teisę
   Valstybės narės priima įstatymus ir kitus teisės aktus, kurie, įsigalioję ne vėliau kaip iki 2008 m. gruodžio 31 d., įgyvendina šią direktyvą. Jos nedelsdamos pateikia Komisijai tų nuostatų tekstą bei tų nuostatų ir šios direktyvos atitikmenų lentelę.
   Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma oficialiai jas skelbiant. Valstybės narės nustato tokios nuorodos darymo tvarką.
   3 straipsnis
   Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
   4 straipsnis
   Ši direktyva skirta valstybėms narėms.

      Priimta Briuselyje, 2007 m. gruodžio 13 d.

            Komisijos vardu

         Markos KYPRIANOU

            Komisijos narys

      (1)  OL 125, 1966 7 11, p. 2298/66. Direktyva su paskutiniais pakeitimais, padarytais Direktyva 2004/117/EB (OL L 14, 2005 1 18, p. 18).

      PRIEDAS

                  (1)

                  Direktyvos 66/401/EEB II priedas iš dalies keičiamas taip:

                              a)

                              Lentelės I skirsnio SERTIFIKUOTOS SĖKLOS 2A punkte tarp pavadinimų LEGUMINOSAE ir Hedysarum coronarium įrašoma tokia eilutė:

                                          Rūšys

                                          Daigumas

                                          Analitinis grynumas

                                          Maksimalus kitų rūšių augalų sėklų kiekis III priedo 4 stulpelyje nurodyto svorio mėginyje
                                          (iš viso stulpelyje)

                                          Sąlygos dėl kitos spalvos lubino sėklų ir karčiojo lubino sėklų

                                          Mažiausias daigumas
                                          (grynų sėklų %)

                                          Maksimalus kietų sėklų kiekis
                                          (grynų sėklų %)

                                          Minimals analitinis grynumas
                                          (svorio %)

                                          Maksimalus kitų rūšių augalų sėklų kiekis
                                          (svorio %)

                                          Iš viso

                                          Vienos rūšies

                                             Agropyron repens

                                             Alopecurus myosuroides

                                             Melilotus spp.

                                             Raphanus raphanistrum

                                             Sinapis arvensis

                                             Avena fatua, Avena ludoviciana, Avena sterilis

                                             Cuscuta spp.

                                             Rumex spp., išskyrus Rumex acetosela ir Rumex maritimus

                                          1

                                          2

                                          3

                                          4

                                          5

                                          6

                                          7

                                          8

                                          9

                                          10

                                          11

                                          12

                                          13

                                          14

                                          15

                                          „Galega orientalis Lam.

                                          60

                                          40

                                          97

                                          2,0

                                          1,5

                                          0,3

                                          0

                                          0

                                          0

                                          0 (l) (m)

                                          10 (e)“

                              b)

                              II skirsnio BAZINĖS SĖKLOS 2A punkto lentelėje tarp pavadinimų LEGUMINOSAE ir Hedysarum coronarium įrašoma tokia eilutė:

                                          Rūšys

                                          Maksimalus kitų rūšių augalų sėklų kiekis

                                          Kiti standartai ar sąlygos

                                          Iš viso
                                          (svorio %)

                                          Kiekis skaičiais III priedo 4 stulpelyje nurodyto svorio mėginyje
                                          (iš viso stulpelyje)

                                          Vienos rūšies

                                             Rumex spp., išskyrus Rumex acetosela ir Rumex maritimus

                                             Agropyron repens

                                             Alopecurus myosuroides

                                             Melilotus spp.

                                          1

                                          2

                                          3

                                          4

                                          5

                                          6

                                          7

                                          8

                                          „Galega orientalis Lam.

                                          0,3

                                          20

                                          2

                                          (e)

                                          (j)“

                  (2)

                  III priedo lentelėje tarp pavadinimų LEGUMINOSAE ir Hedysarum coronarium įrašoma tokia eilutė:

                              Rūšys

                              Didžiausias sėklų partijos svoris:
                              (tonomis)

                              Mažiausias iš partijos imamo mėginio svoris
                              (gramais)

                              Mėginio nustatyti skaičiams, nurodytiems II priedo I skirsnio 2 A punkto 12–14 stulpeliuose ir II priedo II skirsnio 2A punkto 3–7 stulpeliuose, svoris
                              (gramais)

                              1

                              2

                              3

                              4

                              „Galega orientalis Lam.

                              10

                              250

                              200“


title: 2006 m. balandžio 5 d.  Europos Parlamento ir Tarybos direktyva 2006/31/EB iš dalies keičianti Direktyvą 2004/39/EB dėl finansinių priemonių rinkų dėl tam tikrų galutinių terminų   (Tekstas svarbus EEE)

text:
27.4.2006

               LT

               Europos Sąjungos oficialusis leidinys

               L 114/60

         EUROPOS PARLAMENTO IR TARYBOS DIREKTYVA 2006/31/EB
   2006 m. balandžio 5 d.
   iš dalies keičianti Direktyvą 2004/39/EB dėl finansinių priemonių rinkų dėl tam tikrų galutinių terminų
   (tekstas svarbus EEE)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Europos bendrijos steigimo sutartį, ypač į jos 47 straipsnio 2 dalį,
   atsižvelgdami į Komisijos pasiūlymą,

   pasikonsultavę su Europos ekonomikos ir socialinių reikalų komitetu,
   atsižvelgdami į Europos centrinio banko nuomonę (1),
   laikydamiesi Sutarties 251 straipsnyje nustatytos tvarkos (2),
   kadangi:

               (1)

               2004 m. balandžio 21 d. Europos Parlamento ir Tarybos direktyvoje 2004/39/EB dėl finansinių priemonių rinkų (3) pateikiamas išsamus reguliavimo režimas, kuriuo siekiama užtikrinti aukštą investicinių sandorių vykdymo kokybės lygį.

               (2)

               Direktyvoje 2004/39/EB numatyta, kad valstybės narės įstatymus ir kitus teisės aktus, pagal kuriuos tos direktyvos būtų laikomasi, priima iki 2006 m. balandžio 30 d. Siekiant užtikrinti vienodą taikymą valstybėse narėse, daug sudėtingų šios direktyvos nuostatų reikia papildyti įgyvendinimo priemonėmis, kurias Komisija turi priimti per laikotarpį, skirtą direktyvos perkėlimui į nacionalinę teisę valstybėse narėse. Kadangi valstybės narės negali visiškai parengti ir galutinai suderinti nacionalinių įstatymų tol, kol įgyvendinimo priemonių turinys nebus aiškus, joms gali būti sunku laikytis dabartinio perkėlimo į nacionalinę teisę galutinio termino.

               (3)

               Siekiant laikytis Direktyvos 2004/39/EB reikalavimų ir nacionalinių įgyvendinimo teisės aktų, investicinėms įmonėms ir kitoms reguliuojamoms įmonėms gali tekti įdiegti naujas informacinių technologijų sistemas, naujas organizacines struktūras bei atskaitomybės ir dokumentų tvarkymo tvarką arba žymiai pakeisti esančias sistemas ir praktiką. Tai galima atlikti tik tuomet, jeigu bus susitarta ir dėl įgyvendinimo priemonių, kurias turi priimti Komisija, ir dėl nacionalinių teisės aktų, kurie perkelia direktyvą, turinio.

               (4)

               Be to, tam, kad Direktyva 2004/39/EB turėtų visapusišką poveikį, ją ir jos įgyvendinimo priemones į nacionalinę teisę būtina perkelti arba tiesiogiai taikyti valstybėse narėse tuo pačiu metu.

               (5)

               Todėl valstybėms narėms reikėtų pratęsti galutinį terminą Direktyvos 2004/39/EB perkėlimui į nacionalinę teisę. Lygiai taip pat investicinėms įmonėms ir kredito įstaigoms taikomą galutinį terminą dėl naujųjų reikalavimų laikymosi reikėtų atidėti laikotarpiui po to, kai valstybės narės galutinai perkels direktyvą į nacionalinę teisę.

               (6)

               Kadangi skirtingos Direktyvos 2004/39/EB nuostatos yra susijusios, reikia, kad bet kurių galutinių terminų pratęsimas būtų taikomas visoms tos direktyvos nuostatoms. Bet kuris perkėlimo į nacionalinę teisę ar taikymo galutinių terminų pratęsimas turėtų būti proporcingas valstybių narių ir reguliuojamų įmonių poreikiams ir jų neviršyti. Siekiant išvengti susiskaldymo, kuris galėtų trukdyti veikti vertybinių popierių vidaus rinkai, valstybės narės turėtų pradėti taikyti Direktyvos 2004/39/EB nuostatas tuo pačiu metu.

               (7)

               Siekdamas atspindėti Europos Parlamento teisėkūros galias pagal Sutarties 251 straipsnį, 2002 m. vasario 5 d. savo rezoliucijoje dėl teisės aktų finansinių paslaugų srityje įgyvendinimo (4) Europos Parlamentas paprašė suteikti jam ir Tarybai vienodą vaidmenį prižiūrint Komisijos vykdomuosius įgaliojimus. Tą pačią dieną Komisijos pirmininkas Europos Parlamento posėdyje paskelbė pareiškimą, kurioje Komisija parėmė tą prašymą. 2002 m. gruodžio 11 d. Komisija pasiūlė pakeitimus 1999 m. birželio 28 d. Tarybos sprendimui 1999/468/EB, nustatančiam Komisijos naudojimosi jai suteiktais įgyvendinimo įgaliojimais tvarką (5), ir 2004 m. balandžio 22 d. pateikė iš dalies pakeistą pasiūlymą. Europos Parlamentas mano, kad šis pasiūlymas neapsaugo jo teisėkūros prerogatyvų. Jo nuomone, Europos Parlamentas ir Taryba turėtų turėti galimybę per nustatytą laikotarpį įvertinti įgyvendinimo galių suteikimą Komisijai. Todėl tikslinga apriboti laikotarpį, per kurį Komisija gali priimti įgyvendinimo priemones.

               (8)

               Europos Parlamentui privalo būti suteiktas trijų mėnesių laikotarpis po pirmojo pakeitimų ir įgyvendinimo priemonių projektų perdavimo, kad jis turėtų galimybę juos išnagrinėti ir pateikti savo nuomonę. Vis dėlto neatidėliotinais ir tinkamai pagrįstais atvejais šį laikotarpį galima sutrumpinti. Jeigu per nurodytą laikotarpį Europos Parlamentas priimtų rezoliuciją, Komisija turėtų peržiūrėti pakeitimų ar priemonių projektus.

               (9)

               Kad būtų galima atidėti 1993 m. gegužės 10 d. Tarybos direktyvos 93/22/EEB dėl investicinių paslaugų vertybinių popierių srityje (6) panaikinimo datą ir Direktyvoje 2004/39/EB išdėstytų pereinamojo laikotarpio nuostatų galiojimo datą bei pratęsti Komisijos privalomų teikti ataskaitų galutinius terminus, būtini tolesni pakeitimai.

               (10)

               Atsižvelgiant į atidėtą galutinį terminą valstybių narių įsipareigojimui perkelti Direktyvą 2004/39/EB į nacionalinę teisę ir galutinį terminą investicinėms įmonėms ir kredito įstaigoms pradėti laikytis naujų reikalavimų, Direktyvos 2004/39/EB nuostatos nebus taikomos iki 2007 m. lapkričio 1 d.; todėl Direktyvą 93/22/EEB tinkama panaikinti nuo 2007 m. lapkričio 1 d.

               (11)

               Todėl Direktyvą 2004/39/EB reikėtų atitinkamai iš dalies pakeisti,

         PRIĖMĖ ŠIĄ DIREKTYVĄ:
   1 straipsnis
   Direktyva 2004/39/EB iš dalies keičiama taip:

               1)

               69 konstatuojamoji dalis pakeičiama taip:

                           „(69)

                           Europos Parlamentui turėtų būti suteiktas trijų mėnesių laikotarpis, prasidedantis nuo pirmojo pakeitimų ir įgyvendinimo priemonių projekto pateikimo, per kurį jis galėtų juos įvertinti bei pateikti savo nuomonę. Tačiau skubiais ir tinkamai pagrįstais atvejais turėtų būti numatyta galimybė šį laikotarpį sutrumpinti. Jei per šį laikotarpį Europos Parlamentas priimtų rezoliuciją, Komisija turėtų peržiūrėti pakeitimų ar priemonių projektą.“

               2)

               64 straipsnis iš dalies pakeičiamas taip:

                           a)

                           įterpiama ši dalis:
                           „2a.   Nė viena priimta įgyvendinimo priemonė negali keisti esminių šios direktyvos nuostatų.“;

                           b)

                           3 dalis pakeičiama taip:
                           „3.   Neprieštaraujant jau priimtoms įgyvendinimo priemonėms, vėliausiai 2008 m. balandžio 1 d. techninių taisyklių patvirtinimo reikalaujančių direktyvos nuostatų, pakeitimų ir pagal 2 dalį priimtų sprendimų taikymas sustabdomas. Remdamiesi Komisijos pasiūlymu, Europos Parlamentas ir Taryba gali atnaujinti atitinkamas nuostatas Sutarties 251 straipsnyje nustatyta tvarka ir šiuo tikslu turi jas peržiūrėti iki pirmiau nurodytos datos.“

               3)

               65 straipsnis pakeičiamas taip:
               „65 straipsnis
               Ataskaitos ir peržiūra
               1.   Iki 2007 m. spalio 31 d. Komisija, atsižvelgdama į viešas konsultacijas ir diskusijas su kompetentingomis institucijomis, Europos Parlamentui ir Tarybai pateikia ataskaitą apie galimą direktyvos nuostatų, reglamentuojančių skaidrumo reikalavimus prieš ir po sandorių kitomis nei akcijos finansinėmis priemonėmis sudarymo, taikymo srities išplėtimą.
               2.   Iki 2008 m. spalio 31 d. Komisija Europos Parlamentui ir Tarybai pateikia ataskaitą apie 27 straipsnio taikymą.
               3.   Iki 2008 m. balandžio 30 d. Komisija, atsižvelgdama į viešas konsultacijas ir diskusijas su kompetentingomis institucijomis, Europos Parlamentui ir Tarybai pateikia ataskaitą apie:

                           a)

                           tolesnį 2 straipsnio 1 dalies k punkte numatytos išimties taikymo įmonėms, kurių pagrindinė veikla yra sandorių su biržos prekių išvestinėmis priemonėmis vykdymas savo sąskaita, tinkamumą;

                           b)

                           proporcingų reikalavimų, taikomų leidimų išdavimui tokioms įmonėms kaip šioje direktyvoje apibrėžtos investicinės įmonės ir tokių įmonių priežiūrai, turinį ir formą;

                           c)

                           taisyklių, reglamentuojančių investicines paslaugaus ir (arba) investicinę veiklą vykdančių susijusių agentų paskyrimą ir ypač jų priežiūrą, tinkamumą;

                           d)

                           tolesnį 2 straipsnio 1 dalies i punkte nurodytos išimties tinkamumą.

                     4.   Iki 2008 m. balandžio 30 d. Komisija Europos Parlamentui ir Tarybai pateikia ataskaitą apie kliūčių, galinčių sutrukdyti Europos mastu konsoliduoti informaciją, kurią prekybos vietos turi viešai paskelbti, pašalinimą.
               5.   Remdamasi 1-4 dalyje nurodytomis ataskaitomis, Komisija gali pateikti pasiūlymų dėl atitinkamų šios direktyvos pakeitimų.
               6.   Ne vėliau kaip 2006 m. spalio 31 d. Komisija, atsižvelgdama į diskusijas su kompetentingomis institucijomis, Europos Parlamentui ir Tarybai pateikia ataskaitą apie tolesnį Bendrijos teisėje numatytų profesinės civilinės atsakomybės draudimo reikalavimų taikymo tarpininkams tinkamumą.“

               4)

               69 straipsnis pakeičiamas taip:
               „69 straipsnis
               Direktyvos 93/22/EEB panaikinimas
               Direktyva 93/22/EEB panaikinama nuo 2007 m. lapkričio 1 d. Nuorodos į Direktyvą 93/22/EEB laikomos nuorodomis į šią direktyvą. Nuorodos į Direktyvoje 93/22/EEB arba jos straipsniuose pateiktus apibrėžimus laikomos nuorodomis į atitinkamus šioje direktyvoje arba jos straipsniuose pateiktus apibrėžimus.“

               5)

               70 straipsnio pirma pastraipa pakeičiama taip:
               „Valstybės narės priima įstatymus ir kitus teisės aktus, kurie, įsigalioję ne vėliau kaip 2007 m. sausio 31 d., įgyvendina šią direktyvą. Apie tai jos nedelsdamos praneša Komisijai.
               Jos taiko šias priemones nuo 2007 m. lapkričio 1 d.“

               6)

               71 straipsnio 1-5 dalys pakeičiamos taip:
               „1.   Investicinės įmonės, jau gavusios leidimą teikti investicines paslaugas savo buveinės valstybėje narėje iki 2007 m. lapkričio 1 d., laikomos gavusiomis leidimą pagal šią direktyvą, jeigu tos valstybės narės įstatymai nustato, kad, norėdamos imtis tokios veiklos, jos turi atitikti sąlygas, panašias į numatytas 9-14 straipsniuose.
               2.   Reguliuojama rinka ar rinkos operatorius, jau gavę leidimą teikti investicines paslaugas savo buveinės valstybėje narėje iki 2007 m. lapkričio 1 d., laikomi gavusiais leidimą pagal šią direktyvą, jeigu tos valstybės narės įstatymai numato, kad, norėdami imtis tokios veiklos, atitinkama reguliuojama rinka ar rinkos operatorius turi atitikti sąlygas, panašias į numatytas III skyriuje.
               3.   Susiję agentai, jau įregistruoti viešame registre iki 2007 m. lapkričio 1 d., laikomi įregistruotais pagal šią direktyvą, jeigu atitinkamų valstybių narių įstatymai numato, kad susiję agentai turi atitikti sąlygas, panašias į numatytas 23 straipsnyje.
               4.   Pagal Direktyvos 93/22/EEB 17, 18 ir 30 straipsnius iki 2007 m. lapkričio 1 d. perduota informacija laikoma pagal šios direktyvos 31 ir 32 straipsnius perduota informacija.
               5.   Bet kuriai egzistuojančiai sistemai, patenkančiai į DPP, vykdomo reguliuojamos rinkos operatoriaus, apibrėžimą, reguliuojamos rinkos operatoriaus prašymu turi būti suteikiamas leidimas kaip DPP, jeigu ji atitinka šioje Direktyvoje nurodytas taisykles dėl DPP leidimų išdavimo ir veiklos ir jeigu prašymas pateikiamas per 18 mėnesių nuo 2007 m. lapkričio 1 d.“

         2 straipsnis
   1.   Valstybės narės priima įstatymus ir kitus teisės aktus, kurie, įsigalioję iki 2007 m. sausio 31 d., įgyvendina šią direktyvą. Apie tai jos nedelsdamos praneša Komisijai.
   Jos taiko šias nuostatas nuo 2007 m. lapkričio 1 d.
   2.   Valstybės narės, patvirtindamos šias priemones, daro jose nuorodą į šią direktyvą, arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
   3 straipsnis
   Ši direktyva įsigalioja kitą dieną po jos paskelbimo Europos Sąjungos oficialiajame leidinyje.
   4 straipsnis
   Ši direktyva skirta valstybėms narėms.

      Priimta Strasbūre, 2006 m. balandžio 5 d.

            Europos Parlamento vardu

            Pirmininkas

         J. BORRELL FONTELLES

            Tarybos vardu

            Pirmininkas

         H. WINKLER

      (1)  OL C 323, 2005 12 20, p. 31.

      (2)  2005 m. gruodžio 13 d. Europos Parlamento nuomonė (dar nepaskelbta Oficialiajame leidinyje) ir 2006 m. kovo 10 d. Tarybos sprendimas.

      (3)  OL L 145, 2004 4 30, p. 1.

      (4)  OL C 284 E, 2002 11 21, p. 115.

      (5)  OJ L 184, 1999 7 17, p. 23.

      (6)  OL L 141, 1993 6 11, p. 27. Direktyva su paskutiniais pakeitimais, padarytais Europos Parlamento ir Tarybos direktyva 2002/87/EB (OL L 35, 2003 2 11, p. 1).


title: 1982 m. gruodžio 21 d. Tarybos Direktyva iš dalies keičianti Direktyvas 64/432/EEB ir 72/461/EEB dėl tam tikrų priemonių, susijusių su snukio ir nagų liga bei kiaulių vezikuline liga

text:
Svarbus teisinis pranešimas

|

31982L0893

Oficialusis leidinys L 378 , 31/12/1982 p. 0057 - 0057 specialusis leidimas suomių kalba: skyrius 3 tomas 15 p. 0214  specialusis leidimas švedų kalba: skyrius 3 tomas 15 p. 0214

		Tarybos direktyva1982 m. gruodžio 21 d.iš dalies keičianti Direktyvas 64/432/EEB ir 72/461/EEB dėl tam tikrų priemonių, susijusių su snukio ir nagų liga bei kiaulių vezikuline liga(82/893/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį, ypač į jos 43 ir 100 straipsnius,atsižvelgdama į Komisijos pasiūlymą,atsižvelgdama į Europos Parlamento nuomonę [1],atsižvelgdama į Ekonomikos ir socialinių reikalų komiteto nuomonę [2],kadangi Direktyvoje 64/432/EEB [3] su paskutiniais pakeitimais, padarytais Direktyva 82/61/EEB [4], yra nustatyti sveikatos reikalavimai, kuriuos turi atitikti Bendrijos vidaus prekybai skirti galvijai ir kiaulės;kadangi, atsižvelgiant į snukio ir nagų bei kiaulių vezikulinės ligos raidą Bendrijoje, Direktyvos 64/432/EEB 4a ir 4b straipsniuose numatytas priemones dar kurį laiką reikėtų taikyti; be to, kadangi tuo atveju, kai snukio ir nagų liga atsiranda tik tam tikroje valstybės narės teritorijos dalyje, teisė taikyti minimas nuostatas galioja, jei liga likviduojama;kadangi Direktyvoje 72/461/EEB [5] su paskutiniais pakeitimais, padarytais Direktyva 81/476/EEB [6], yra nustatyti sveikatos reikalavimai, kuriuos turi atitikti gyvūnai, kurių mėsa yra skirta Bendrijos vidaus prekybai;kadangi, atsižvelgiant į snukio ir nagų ligos vystymąsi Bendrijoje, turėtų būti ir toliau taikomos Direktyvos 72/461/EEB 13 straipsnyje numatytos Bendrijos priemonės,PRIĖMĖ ŠIĄ DIREKTYVĄ:1 straipsnisDirektyva 64/432/EEB iš dalies pakeičiama taip:1. 4a straipsnio pirmoje pastraipoje data "1982 m. gruodžio 31 d." keičiama data "1983 m. gruodžio 31 d.";2. 4b straipsnyje:a) pirmoje ir antroje pastraipoje data "1982 m. gruodžio 31 d." keičiama data "1983 m. gruodžio 31 d.";b) įrašoma ši pastraipa:"Šis straipsnis ir toliau taikomas:i) pirmos pastraipos įžanginėje dalyje apibrėžtoms valstybėms narėms, kuriose snukio ir nagų liga atsirado tik ribotoje jos teritorijos dalyje ir buvo likviduota,ii) pirmos pastraipos A ir B punktuose apibrėžtoms valstybėms narėms, kuriose snukio ir nagų liga atsirado tik ribotoje jos teritorijos dalyje ir buvo likviduota."2 straipsnisDirektyvos 72/461/EEB 13 straipsnyje data "1982 m. gruodžio 31 d." keičiama data "1983 m. gruodžio 31 d."3 straipsnisValstybės narės priima įstatymus ir kitus teisės aktus, kurie, įsigalioję ne vėliau kaip iki 1983 m. sausio 1 d., įgyvendina šią direktyvą.4 straipsnisŠi direktyva skirta valstybėms narėms.Priimta Briuselyje, 1982 m. gruodžio 21 d.Tarybos varduPirmininkasO. Møller[1] 1982 m. gruodžio 17 d. pateikta nuomonė (dar nepaskelbta Oficialiajame leidinyje).[2] 1982 m. gruodžio 17 d. pateikta nuomonė (dar nepaskelbta Oficialiajame leidinyje).[3] OL 121, 1964 7 29, p. 1977/64.[4] OL L 29, 1982 2 6, p. 13.[5] OL L 302, 1972 12 31, p. 24.[6] OL L 186, 1982 7 8, p. 20.--------------------------------------------------


title: 1969 m. gruodžio 9 d. Trečioji Tarybos direktyva dėl valstybių narių įstatymų, susijusių su apyvartos mokesčiais suderinimo – pridėtinės vertės mokesčio įvedimas valstybėse narėse

text:
Svarbus teisinis pranešimas

|

31969L0463

Oficialusis leidinys L 320 , 20/12/1969 p. 0034 - 0035 specialusis leidimas suomių kalba: skyrius 9 tomas 1 p. 0013  specialusis leidimas danų kalba: serija I skyrius 1969(II) p. 0535  specialusis leidimas švedų kalba: skyrius 9 tomas 1 p. 0013  specialusis leidimas anglų kalba: serija I skyrius 1969(II) p. 0551  specialusis leidimas graikų k.: skyrius 09 tomas 1 p. 0025  specialusis leidimas ispanų kalba: skyrius 09 tomas 1 p. 0027  specialusis leidimas portugalų kalba skyrius 09 tomas 1 p. 0027

		Trečioji Tarybos direktyva1969 m. gruodžio 9 d.dėl valstybių narių įstatymų, susijusių su apyvartos mokesčiais suderinimo – pridėtinės vertės mokesčio įvedimas valstybėse narėse(69/463/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį, ypač į jos 99 ir 100 straipsnius,atsižvelgdama į Komisijos pasiūlymą,atsižvelgdama į Europos Parlamento nuomonę [1],atsižvelgdama į Ekonomikos ir socialinių reikalų komiteto nuomonę [2],kadangi Italijos Respublika ir Belgijos Karalystė atitinkamai 1969 m. liepos 14 d. ir rugsėjo 12 d. informavo Komisiją, kad pridėtinės vertės mokesčio nebus įvestas iki 1970 m. sausio 1 d., kuri yra galutinė data, nustatyta 1967 m. balandžio 11 d. Pirmosios Tarybos direktyvos [3] dėl valstybių narių įstatymų, reglamentuojančių pridėtinės vertės mokestį, derinimo 1 straipsnio antroje dalyje; kadangi dėl to pirmiau nurodytos valstybės narės paprašė nustatytą laikotarpį joms pratęsti atitinkamai dar dvejiems ir vieneriems metams, po kurio jos pradėtų taikyti minėtąjį mokestį;kadangi Belgijos Karalystė informavo neturinti galimybių pridėtinės vertės mokestį taikyti nuo nustatytos datos pirmiausia dėl Belgijai būdingų konjunktūrinių ir biudžetinių priežasčių;kadangi Italijos Respublika informavo, kad pasiūlymas dėl bendrosios mokesčių reformos jau pateiktas svarstyti ir tvirtinti Parlamentui, kuris to dar nepadarė; kadangi pagal minėtąjį pasiūlymą atitinkami įstatymai turi būti priimti iki 1970 m. spalio 31 d.; kadangi dėl to minėtoji valstybė narė neturi galimybių pridėtinės vertės mokestį taikyti nuo nustatytos datos;kadangi galima nustatyti tik minimalų papildomą laikotarpį;kadangi, esant tokioms aplinkybėms pridėtinės vertės mokesčio įvedimas negali būti atidėtas ilgiau nei iki 1972 m. sausio 1 d.;kadangi vienas iš pagrindinių tikslų, nurodytų pirmiau nurodytoje Pirmojoje direktyvoje, yra nuo 1970 m. sausio 1 d. taikant pridėtinės vertės mokestį, sukurti sąlygas, padedančias išvengti konkurencijos iškraipymų dėl apyvartos mokesčių;kadangi minėtojo tikslo negalima įgyvendinti nuo 1970 m. sausio 1 d., ypač prekybos srityje, nes pirmiau nurodytos valstybės narės toliau taikys vidutinius vidaus mokesčių naštos išlyginimo tarifus apyvartos mokesčių forma;kadangi valstybės narės, kurios neturi galimybių įvesti pridėtinės vertės mokestį nuo 1970 m. sausio 1 d., neturėtų didinti 1969 m. spalio 1 d. galiojančių vidutinių išlyginamųjų tarifų,PRIĖMĖ ŠIĄ DIREKTYVĄ:1 straipsnis1967 m. balandžio 11 d. Pirmosios tarybos direktyvos 1 straipsnyje nustatyta 1970 m. sausio 1 d. data keičiama į 1972 m. sausio 1 d.2 straipsnisŠioje direktyvoje "vidutiniai tarifai" – tai kompensacinių mokesčių importo atveju ir išmokų eksporto atveju, kuriomis siekiama nacionalinių produktų atžvilgiu išlyginti dėl kumuliatyvinio daugiapakopio apyvartos mokesčio įvairiose gamybos etapuose, išskyrus mokestį, taikomą galutinio produkto gaminto padavimams, susidarančią mokesčio naštą, tarifai.3 straipsnis1969 m. spalio 1 d. galiojantys vidutiniai tarifai negali būti didinami.Tačiau minėtąją datą galiojantys vidutiniai tarifai derinami su visais paskesniais apyvartos mokesčio tarifų pakeitimais.4 straipsnisŠi direktyva yra skirta valstybėms narėms.Priimta Briuselyje, 1969 m. gruodžio 9 d.Tarybos varduPirmininkasH. J. De Koster[1] OL C 139, 1969 10 28, p. 32.[2] OL C 144, 1969 11 8, p. 13.[3] OL 71, 1967 4 14, p. 1301/67.--------------------------------------------------


title: 2006 m. lapkričio 20 d. Tarybos direktyva 2006/117/Euratomas dėl radioaktyviųjų atliekų ir panaudoto branduolinio kuro vežimo priežiūros ir kontrolės

text:
5.12.2006

               LT

               Europos Sąjungos oficialusis leidinys

               L 337/21

         TARYBOS DIREKTYVA 2006/117/EURATOMAS
   2006 m. lapkričio 20 d.
   dėl radioaktyviųjų atliekų ir panaudoto branduolinio kuro vežimo priežiūros ir kontrolės
   EUROPOS SĄJUNGOS TARYBA,
   atsižvelgdama į Europos atominės energijos bendrijos steigimo sutartį, ypač į jos 31 straipsnio 2 dalį ir 32 straipsnį,
   atsižvelgdama į Komisijos pasiūlymą, parengtą pagal Sutarties 31 straipsnį, gavus Mokslo ir technikos komiteto paskirtos ekspertų grupės, sudarytos iš valstybių narių mokslininkų, nuomonę, ir pasikonsultavus su Europos ekonomikos ir socialinių reikalų komitetu (1),
   atsižvelgdama į Europos Parlamento nuomonę (2),
   kadangi:

               (1)

               Veiklai, susijusiai su radioaktyviųjų atliekų arba panaudoto kuro vežimu, pagal Bendrijos ir tarptautinius teisinius dokumentus taikoma nemažai reikalavimų, visų pirma susijusių su saugiu radioaktyviųjų medžiagų vežimu ir sąlygomis, kuriomis radioaktyviosios atliekos arba panaudotas kuras yra laidojami arba saugojami paskirties šalyje.

               (2)

               Be šių reikalavimų, rūpinantis darbuotojų ir visuomenės sveikatos apsauga reikia, kad radioaktyviųjų atliekų arba panaudoto kuro vežimui tarp valstybių narių, įvežimui į Bendriją bei išvežimui iš jos būtų taikoma privaloma bei bendra išankstinio leidimo sistema.

               (3)

               Kaip pažymėta 2002 m. gegužės 22 d. Tarybos rezoliucijoje dėl nacionalinių priežiūros ir kontrolės sistemų radioaktyviųjų medžiagų buvimo perdirbant metalo medžiagas valstybėse narėse sukūrimo (3), svarbu iki minimumo sumažinti radiologinį pavojų, atsirandantį dėl radioaktyviųjų medžiagų, esančių perdirbimui skirtuose metaluose.

               (4)

               1992 m. vasario 3 d. Tarybos direktyva 92/3/Euratomas dėl radioaktyviųjų atliekų vežimo iš vienos valstybės narės į kitą bei įvežimo ir išvežimo iš Bendrijos priežiūros ir kontrolės (4) buvo įsteigta griežtos radioaktyviųjų atliekų vežimo kontrolės ir išankstinio leidimo Bendrijos sistema, kuri pasiteisino. Tačiau, atsižvelgiant į patirtį, ji turi būti iš dalies pakeista, siekiant paaiškinti ir papildyti sąvokas ir apibrėžimus, atsižvelgti į situacijas, kurios nebuvo numatytos praeityje, supaprastinti galiojančią radioaktyviųjų atliekų vežimo tarp valstybių narių tvarką bei užtikrinti suderinamumą su kitomis Bendrijos ir tarptautinėmis nuostatomis, visų pirma Jungtine panaudoto kuro tvarkymo saugos ir radioaktyviųjų atliekų tvarkymo saugos konvencija (toliau – Jungtinė konvencija), prie kurios Bendrija prisijungė 2006 m. sausio 2 d.

               (5)

               SLIM (supaprastinti vidaus rinkos teisės aktai) iniciatyvos penktojo etapo pagrindu buvo sudaryta valstybių narių ir naudotojų darbo grupė, siekiant išspręsti taikančiųjų Direktyvą 92/3/Euratomas iškeltus rūpimus klausimus ir suderinti tą direktyvą su galiojančiomis tarptautinėmis taisyklėmis ir dokumentais.

               (6)

               Direktyvoje 92/3/Euratomas nustatyta tvarka buvo praktikoje taikoma tik panaudoto kuro, kuriam nėra numatytas joks tolesnis naudojimas ir kuris dėl to minėtos direktyvos tikslais buvo laikomas „radioaktyviosiomis atliekomis“, vežimui. Radiologiniu požiūriu, panaudotam kurui, kurį ketinama perdirbti, tokios priežiūros ir kontrolės tvarkos netaikymas nėra pateisinamas. Todėl tikslinga, kad ši direktyva būtų taikoma visam panaudoto kuro vežimui nepriklausomai nuo to, ar panaudotą kurą ketinama laidoti ar perdirbti.

               (7)

               Kiekviena valstybė narė turėtų ir toliau visiškai atsakyti už jos jurisdikcijoje esančių radioaktyviųjų atliekų ir panaudoto kuro tvarkymo politikos pasirinkimą, kai kurioms valstybėms nusprendžiant panaudotą kurą perdirbti, kitoms – siekiant panaudotą kurą laidoti, nenumatant jokių kitų panaudojimo būdų. Todėl ši direktyva neturėtų pažeisti valstybių narių teisės išvežti perdirbimui skirtą panaudotą kurą, ir jokia šios direktyvos nuostata neturėtų reikšti, kad paskirties valstybė narė turi sutikti su tuo, kad į ją būtų vežamos radioaktyviosios atliekos ir panaudotas kuras, skirtas galutiniam apdorojimui ar laidojimui, išskyrus grąžinimo operaciją. Bet koks atsisakymas duoti sutikimą tokiems vežimams turėtų būti pagrįstas šioje direktyvoje išdėstytais kriterijais.

               (8)

               Galiojančios tvarkos supaprastinimas neturėtų varžyti valstybių narių galiojančių teisių prieštarauti arba nustatyti sąlygas radioaktyviųjų atliekų vežimui, kuriam yra būtinas jų sutikimas. Prieštaravimai neturėtų būti savavališki, o turėtų būti pagrįsti atitinkamomis nacionalinės, Bendrijos arba tarptautinės teisės nuostatomis. Ši direktyva neturėtų pažeisti teisių ir pareigų pagal tarptautinę teisę, visų pirma pagal tarptautinę teisę laivams ir orlaiviams nustatytų teisių ir laisvių plaukioti jūromis, upėmis ir skraidyti.

               (9)

               Paskirties arba tranzito valstybės narės galimybė atsisakyti automatinės sutikimo dėl vežimo procedūros sukelia nepagrįstus administracinius sunkumus ir kelia neaiškumus. Privalomas paraiškos gavimo patvirtinimas, kurį suteikia paskirties ir tranzito šalių institucijos, bei sutikimo davimo laikotarpio pratęsimas turėtų sudaryti labai didelę tikimybę, kad bus duotas tylus pritarimas.

               (10)

               „Leidimai“ vežti, kaip apibrėžta šioje direktyvoje, neturėtų pakeisti konkrečių vežimui nustatytų nacionalinių reikalavimų, pavyzdžiui, transporto licencijų.

               (11)

               Siekiant apsaugoti žmonių sveikatą ir aplinką nuo radioaktyviųjų atliekų keliamų pavojų, reikėtų atsižvelgti į riziką už Bendrijos ribų. Tuo atveju, kai radioaktyviosios atliekos ir panaudotas kuras išvežami iš Bendrijos, paskirties trečioji šalis turėtų ne tik būti informuojama apie vežimą, bet ir duoti tam sutikimą.

               (12)

               Paskirties valstybės narės kompetentingos institucijos turėtų bendradarbiauti ir palaikyti ryšius su kitomis susijusiomis kompetentingomis institucijomis, kad būtų išvengta nereikalingo delsimo bei užtikrintas sklandus šioje direktyvoje nustatytos sutikimo procedūros veikimas.

               (13)

               Reikalavimas, kad už vežimą atsakingas asmuo nebaigto vežimo atveju prireikus imtųsi korekcinių saugos priemonių, neturėtų trukdyti taikyti valstybių narių nacionaliniu lygmeniu nustatytų mechanizmų.

               (14)

               Reikalavimas, kad turėtojas turėtų padengti išlaidas nebaigto vežimo atveju, neturėtų trukdyti taikyti valstybių narių nacionaliniu lygiu nustatytų mechanizmų arba sutartinių susitarimų, kuriuos yra sudarę turėtojas ir bet kuris kitas su vežimu susijęs asmuo.

               (15)

               Nors radioaktyviosios atliekos turėtų būti laidojamos valstybėje, kurioje jos susidarė, jei tai suderinama su tokių medžiagų saugiu tvarkymu, pripažįstama, kad valstybės narės tarpusavyje turėtų skatinti susitarimus, siekdamos saugiau ir efektyviau tvarkyti radioaktyviąsias atliekas ar panaudotą kurą iš valstybių narių, kuriose jis susidarė nedideliais kiekiais ir kuriose atitinkamų įrenginių įrengimas būtų nepateisinamas radiologiniu požiūriu.

               (16)

               Jeigu trečiojoje šalyje esantis gavėjas ir trečiojoje šalyje esantis turėtojas yra sudarę susitarimą pagal Jungtinės konvencijos 27 straipsnį, tas pats susitarimas galėtų būti naudojamas šios direktyvos tikslais.

               (17)

               Šios direktyvos tikslais ir atsižvelgiant į turimą patirtį, yra tikslinga pritaikyti esamą tipinį dokumentą. Aiškumo sumetimais turėtų būti nustatyta pareiga parengti naują tipinį dokumentą iki šios direktyvos perkėlimo į nacionalinės teisės aktus datos. Tačiau, jei šio termino nebūtų laikomasi, pereinamojo laikotarpio nuostatose turėtų būti numatytas esamo tipinio dokumento naudojimas. Be to, aiškios kalbų vartojimo taisyklės turėtų užtikrinti teisinį tikrumą ir užkirsti kelią nepagrįstiems vilkinimams.

               (18)

               Reguliarus valstybių narių ataskaitų Komisijai ir Komisijos ataskaitų Europos Parlamentui, Tarybai ir Europos ekonomikos ir socialinių reikalų komitetui teikimas turėtų padėti gauti naudingos informacijos apie visoje Bendrijoje išduotus leidimus ir nustatyti galimus sunkumus, su kuriais praktikoje susidūrė valstybės narės, bei pritaikytus sprendimus.

               (19)

               1996 m. gegužės 13 d. Tarybos direktyva 96/29/Euratomas, nustatanti pagrindinius darbuotojų ir gyventojų sveikatos apsaugos nuo jonizuojančiosios spinduliuotės saugos standartus (5), taikoma, inter alia, radioaktyviųjų medžiagų vežimui, įvežimui ir išvežimui iš Bendrijos; joje numatyta pranešimų ir leidimų praktinei veiklai, susijusiai su jonizuojančiosios spinduliuotės rizika, išdavimo sistema. Todėl minėtos nuostatos susijusios su šios direktyvos taikymo sritimi.

               (20)

               Atsižvelgiant į tai, kas išdėstyta pirmiau, ir siekiant aiškumo, Direktyva 92/3/Euratomas turi būti panaikinta ir pakeista. Ši direktyva neturėtų pažeisti valstybių narių pareigų dėl panaikintos direktyvos perkėlimo į nacionalinės teisės aktus ir jos taikymo terminų.

               (21)

               Pagal Tarpinstitucinio susitarimo dėl geresnės teisėkūros (6) 34 punktą valstybės narės raginamos savo ir Bendrijos interesų labui parengti lenteles, kurios kuo geriau iliustruotų šios direktyvos ir jos perkėlimo į nacionalinę teisę priemonių atitiktį, ir viešai jas paskelbti,

         PRIĖMĖ ŠIĄ DIREKTYVĄ:
   1   SKYRIUS
   PRELIMINARIOS NUOSTATOS
   1 straipsnis
   Dalykas ir taikymo sritis
   1.   Šioje direktyvoje nustatyta tarpvalstybinio radioaktyviųjų atliekų ir panaudoto kuro vežimo priežiūros ir kontrolės Bendrijos sistema, siekiant užtikrinti deramą gyventojų apsaugą.
   2.   Ši direktyva taikoma radioaktyviųjų atliekų arba panaudoto kuro tarpvalstybiniam vežimui, kai:

               a)

               kilmės šalis arba paskirties šalis arba bet kuri tranzito šalis yra Bendrijos valstybė narė, ir

               b)

               siuntos kiekiai ir koncentracija viršija Direktyvos 96/29/Euratomas 3 straipsnio 2 dalies a ir b punktuose nustatytus lygius.

         3.   Ši direktyva netaikoma panaudotų šaltinių vežimui radioaktyviųjų šaltinių tiekėjui arba gamintojui arba į pripažintą įrenginį.
   4.   Ši direktyva netaikoma radioaktyviųjų medžiagų, išskirtų perdirbimo metu ir skirtų tolesniam naudojimui, vežimui.
   5.   Ši direktyva netaikoma atliekų, kurių sudėtyje yra tik gamtinių radioaktyviųjų medžiagų, ir kurios susidaro ne dėl praktinės veiklos, tarpvalstybiniam vežimui.
   6.   Ši direktyva nepažeidžia teisių ir pareigų pagal tarptautinę teisę.
   2 straipsnis
   Grąžinimo apdorojus ir perdirbus operacijos
   Ši direktyva neturi įtakos valstybės narės arba valstybėje narėje esančios įmonės, į kurias:

               a)

               radioaktyviosios atliekos vežamos apdoroti arba

               b)

               vežamos kitos medžiagos siekiant išskirti radioaktyviąsias atliekas,

         teisei po apdorojimo grąžinti radioaktyviąsias atliekas į jų kilmės šalį. Ši direktyva taip pat neturi įtakos valstybių narių arba konkrečioje valstybėje narėje esančių įmonių, į kurias perdirbimo tikslais turi būti vežamas panaudotas kuras, teisei grąžinti į jo kilmės šalį perdirbimo metu gautas radioaktyviąsias atliekas.
   3 straipsnis
   Tarpvalstybinis panaudoto kuro vežimas perdirbimo tikslais
   Nepažeidžiant kiekvienos valstybės narės kompetencijos nustatyti savo politiką, taikomą panaudoto kuro ciklui, ši direktyva neturi įtakos valstybių narių teisei išvežti perdirbti panaudotą kurą, atsižvelgiant į branduolinių medžiagų bendrosios rinkos principus, visų pirma laisvą prekių judėjimą. Toks vežimas ir išvežimas prižiūrimas bei kontroliuojamas šioje direktyvoje nustatyta tvarka.
   4 straipsnis
   Grąžinimo operacijos, susijusios su vežimais, kuriems nebuvo išduoti leidimai, ir su nedeklaruotomis radioaktyviosiomis atliekomis
   Ši direktyva neturi įtakos valstybės narės teisei saugiai grąžinti į jų kilmės šalį:

               a)

               radioaktyviąsias atliekas ir panaudotą kurą, kuriems taikoma ši direktyva, tačiau kuriems nebuvo suteiktas tinkamas leidimas pagal šią direktyvą ir

               b)

               radioaktyviosiomis medžiagomis užterštas atliekas ar medžiagas, kuriose yra radioaktyvus šaltinis, jeigu kilmės šalis šių medžiagų nepriskiria radioaktyviosioms atliekoms.

         5 straipsnis
   Sąvokų apibrėžimai
   Šioje direktyvoje vartojami tokie sąvokų apibrėžimai:
   1)   radioaktyviosios atliekos– dujų, skysčio arba kieto pavidalo radioaktyviosios medžiagos, kurių kilmės ir paskirties šalys ar fizinis arba juridinis asmuo, kurio sprendimą šios šalys pripažįsta, nenumato toliau naudoti ir kurias, kaip radioaktyviąsias atliekas, reguliuojanti institucija kontroliuoja pagal kilmės ir paskirties šalių teisės aktų ir reguliavimo sistemą;
   2)   panaudotas kuras– branduolinis kuras, kuris buvo apšvitintas reaktoriaus aktyviojoje zonoje ir visam laikui iš jos pašalintas; panaudotas kuras gali būti laikomas naudojamu šaltiniu, kuris gali būti perdirbtas, arba gali būti skirtas laidojimui nenumatant jo toliau naudoti ir tvarkomas kaip radioaktyviosios atliekos;
   3)   perdirbimas– procesas arba operacija, kurios tikslas – iš panaudoto kuro tolesniam naudojimui išskirti radioaktyviuosius izotopus;
   4)   vežimas– operacijų, susijusių su radioaktyviųjų atliekų arba panaudoto kuro vežimu iš kilmės šalies arba valstybės narės į paskirties šalį arba valstybę narę, visuma;
   5)   vežimas Bendrijoje– vežimas, kai kilmės šalis ir paskirties šalis yra valstybės narės;
   6)   vežimas už Bendrijos ribų– vežimas, kai kilmės šalis ir (arba) paskirties šalis yra trečiosios šalys;
   7)   laidojimas– radioaktyviųjų atliekų arba panaudoto kuro patalpinimas į patvirtintą įrenginį, neketinant jų iš ten išimti;
   8)   saugojimas– radioaktyviųjų atliekų arba panaudoto kuro laikymas įrenginyje, kuriame užtikrintas jų izoliavimas, ketinant juos iš ten išimti;
   9)   turėtojas– fizinis arba juridinis asmuo, kuris, prieš vykdydamas radioaktyviųjų atliekų arba panaudoto kuro vežimą, pagal taikomus nacionalinės teisės aktus atsako už tokias medžiagas ir planuoja vykdyti vežimą gavėjui;
   10)   gavėjas– fizinis arba juridinis asmuo, kuriam yra vežamos radioaktyviosios atliekos arba panaudotas kuras;
   11)   kilmės šalis arba valstybė narė ir paskirties šalis arba valstybė narė– atitinkamai, šalis arba valstybė narė, iš kurios planuojama išvežti arba yra išvežama, ir šalis arba valstybė narė, į kurią planuojama įvežti arba yra įvežama;
   12)   tranzito šalis arba valstybė narė– šalis arba valstybė narė, išskyrus kilmės ar paskirties šalį arba valstybę narę, per kurios teritoriją planuojama vežti arba yra vežama;
   13)   kompetentingos institucijos– institucija, kuri pagal kilmės, tranzito arba paskirties šalių įstatymus arba kitus teisės aktus turi teisę įgyvendinti radioaktyviųjų atliekų arba panaudoto kuro vežimo priežiūros ir kontrolės sistemą;
   14)   uždarasis šaltinis– sąvokos reikšmė nurodyta Direktyvoje 96/29/Euratomas, ir, kai taikoma, apima kapsulę su radioaktyviąja medžiaga, kuri yra sudėtinė šaltinio dalis;
   15)   panaudotas šaltinis– uždarasis šaltinis, kuris nebenaudojamas arba kurio neketinama naudoti veiklai, kuriai buvo išduotas leidimas;
   16)   pripažintas įrenginys– tai šalies teritorijoje esantis įrenginys, kuriam tos šalies kompetentingos institucijos pagal nacionalinės teisės aktus suteikė leidimą ilgalaikiam uždarųjų šaltinių saugojimui arba laidojimui, arba įrenginį, kuriam pagal nacionalinės teisės aktus suteiktas leidimas laikinai saugoti uždaruosius jonizuojančios spinduliuotės šaltinius;
   17)   tinkamai užpildyta paraiška– tai tipinis dokumentas, atitinkantis visus pagal 17 straipsnį nustatytus reikalavimus.
   2   SKYRIUS
   VEŽIMAS BENDRIJOJE
   6 straipsnis
   Paraiška leidimui vežti gauti
   1.   Turėtojas, ketinantis vežti radioaktyviąsias atliekas arba panaudotą kurą Bendrijoje arba organizuoti tokį vežimą, kilmės valstybės narės kompetentingoms institucijoms pateikia tinkamai užpildytą paraišką leidimui gauti.
   2.   Paraiška gali būti siunčiama dėl daugiau nei vieno vežimo su sąlyga, jei:

               a)

               ji skirta iš esmės tų pačių fizinių, cheminių ir radioaktyviųjų savybių radioaktyviosioms atliekoms arba panaudotam kurui, ir

               b)

               vežama iš to paties turėtojo tam pačiam gavėjui, ir įtraukiamos tos pačios kompetentingos institucijos, ir

               c)

               tais atvejais, jei vežama tranzitu per trečiąsias šalis, toks tranzitas vykdomas per tą patį įvažiavimo ir (arba) išvažiavimo iš Bendrijos pasienio postą ir per tą (tuos) patį (-čius) atitinkamos trečiosios šalies arba šalių pasienio postą (-us), išskyrus atvejus, kai atitinkamos kompetentingos institucijos susitaria kitaip.

         7 straipsnis
   Paraiškos perdavimas kompetentingoms institucijoms
   1.   Kilmės valstybės narės kompetentingos institucijos siunčia 6 straipsnyje nurodytą tinkamai užpildytą paraišką paskirties valstybės narės ir tranzito valstybių narių, jeigu jų yra, kompetentingų institucijų sutikimui gauti.
   2.   Atitinkamų valstybių narių kompetentingos institucijos imasi būtinų priemonių užtikrinti, kad visa informacija apie vežimą, kuriam taikoma ši direktyva, būtų tinkamai tvarkoma ir apsaugota nuo netinkamo naudojimo.
   8 straipsnis
   Gavimo patvirtinimas ir prašymas pateikti informaciją
   1.   Paskirties ir tranzito valstybių narių kompetentingos institucijos per 20 dienų nuo paraiškos gavimo patikrina, ar paraiška tinkamai užpildyta, kaip apibrėžta 5 straipsnio 17 dalyje.
   2.   Jei paraiška tinkamai užpildyta, paskirties valstybės narės kompetentingos institucijos ne vėliau kaip per 10 dienų nuo 1 dalyje nurodyto 20 dienų termino pabaigos kilmės valstybės narės kompetentingoms institucijoms siunčia gavimo patvirtinimą, o kitoms atitinkamoms kompetentingoms institucijoms – jo kopiją.
   3.   Jei bet kurios iš suinteresuotų valstybių narių kompetentingų institucijų nuomone paraiška nėra tinkamai užpildyta, jos paprašo kilmės valstybės narės kompetentingų institucijų suteikti trūkstamą informaciją ir apie šį prašymą praneša kitoms kompetentingoms institucijoms. Šis prašymas pateikiamas ne vėliau kaip iki 1 dalyje nurodyto termino pabaigos.
   Kilmės valstybės narės kompetentingos institucijos perduoda prašomą suteikti informaciją atitinkamoms kompetentingoms institucijoms.
   Paskirties valstybės narės kompetentingos institucijos ne vėliau kaip per 10 dienų nuo trūkstamos informacijos gavimo dienos ir ne anksčiau kaip pasibaigus 1 dalyje nurodytam 20 dienų terminui kilmės valstybės narės kompetentingoms institucijoms siunčia gavimo patvirtinimą, o kitoms atitinkamoms kompetentingoms institucijoms – jo kopiją.
   4.   1, 2 ir 3 dalyse nurodyti terminai gavimo patvirtinimui išduoti gali būti sutrumpinti, jei paskirties ir tranzito valstybių kompetentingos institucijos nustato, kad paraiška užpildyta tinkamai.
   9 straipsnis
   Sutikimas ir atsisakymas duoti sutikimą
   1.   Ne vėliau kaip per du mėnesius nuo gavimo patvirtinimo dienos visų suinteresuotų valstybių narių kompetentingos institucijos praneša kilmės valstybės narės kompetentingoms institucijoms apie savo sutikimą arba sąlygas, kurias jos laiko būtinomis įvykdyti tam, kad būtų duotas sutikimas, arba apie savo atsisakymą duoti sutikimą.
   Tačiau paskirties valstybės narės arba bet kurios tranzito valstybės narės kompetentingos institucijos, be pirmoje pastraipoje minimo laikotarpio, gali prašyti skirti papildomą, ne ilgesnį kaip vieno mėnesio laikotarpį savo pozicijai pareikšti.
   2.   Jeigu pasibaigus 1 dalyje nurodytiems terminams negaunamas paskirties valstybės narės ir (arba) numatytų tranzito valstybių narių kompetentingų institucijų atsakymas, laikoma, kad šios šalys davė sutikimą prašomam vežimui.
   3.   Valstybės narės nurodo kiekvieno atsisakymo duoti sutikimą arba sutikimui duoti nustatytų sąlygų priežastis, kurios yra grindžiamos:

               a)

               tranzito valstybių narių atveju – atitinkamais nacionalinės, Bendrijos arba tarptautiniais teisės aktais, taikomais radioaktyviųjų medžiagų vežimui;

               b)

               paskirties valstybės narės atveju – atitinkamais teisės aktais, taikomais radioaktyviųjų atliekų arba panaudoto kuro tvarkymui, arba atitinkamais nacionalinės, Bendrijos arba tarptautiniais teisės aktais, taikomais radioaktyviųjų medžiagų vežimui.

         Valstybių narių – tranzito arba paskirties šalių – kompetentingų institucijų nustatytos sąlygos negali būti griežtesnės už panašiems vežimams tose valstybėse narėse nustatytas sąlygas.
   4.   Valstybė narė arba valstybės narės, kurios davė sutikimą tam tikrą siuntą vežti tranzitu, negali atsisakyti duoti sutikimo grąžinimo operacijai tokiais atvejais:

               a)

               kai pirminis sutikimas buvo susijęs su apdorojimui arba perdirbimui vežamomis medžiagomis, jei grąžinamų radioaktyviųjų atliekų arba kitų produktų po jų apdorojimo arba perdirbimo kiekiai yra tapatūs, ir yra laikomasi visų atitinkamų teisės aktų;

               b)

               esant 12 straipsnyje nurodytoms aplinkybėms, jei grąžinimo operacija vykdoma tomis pačiomis sąlygomis ir esant toms pačioms specifikacijoms.

         5.   Komisijai pranešama apie kitos valstybės narės kompetentingos institucijos nepagrįstą vėlavimą ir (arba) nenorą bendradarbiauti.
   10 straipsnis
   Leidimas vežti
   1.   Jei buvo duoti visi vežimui būtini sutikimai, kilmės valstybės narės kompetentingos institucijos turi teisę leisti turėtojui vykdyti vežimą ir informuoja paskirties valstybės narės ir atitinkamai visų tranzito valstybių narių arba trečiųjų šalių kompetentingas institucijas.
   2.   1 dalyje nurodytas leidimas jokiu būdu neturi įtakos turėtojo, vežėjų, savininko, gavėjo arba visų kitų su vežimu susijusių fizinių ar juridinių asmenų atsakomybei.
   3.   Vienas bendras leidimas gali būti taikomas daugiau kaip vienam vežimui, jei įvykdomos 6 straipsnio 2 dalyje nurodytos sąlygos.
   4.   Leidimas galioja ne ilgiau kaip trejus metus.
   Nustatydamos šį galiojimo terminą, valstybės narės atsižvelgia į visas paskirties arba tranzito valstybių narių sutikime nustatytas sąlygas.
   11 straipsnis
   Siuntos gavimo patvirtinimas
   1.   Per 15 dienų nuo kiekvienos siuntos gavimo gavėjas siunčia paskirties valstybės narės kompetentingoms institucijoms gavimo patvirtinimą.
   2.   Paskirties valstybės narės kompetentingos institucijos siunčia gavimo patvirtinimo kopijas kilmės valstybei narei ir visoms tranzito valstybėms narėms arba trečiosioms šalims.
   3.   Kilmės valstybės narės kompetentingos institucijos siunčia gavimo patvirtinimo kopiją pradiniam turėtojui.
   12 straipsnis
   Nebaigtas vežimas
   1.   Paskirties, kilmės arba tranzito valstybė narė gali nuspręsti, kad vežimas negali būti baigtas, jei nebesilaikoma pagal šią direktyvą nustatytų vežimo sąlygų arba jos neatitinka pagal šią direktyvą duotų leidimų arba sutikimų.
   Tokia valstybė narė nedelsdama praneša su vežimu susijusių kitų valstybių narių kompetentingoms institucijoms apie šį sprendimą.
   2.   Jeigu vežimas negali būti baigtas arba jeigu nesilaikoma pagal šią direktyvą nustatytų vežimo sąlygų, kilmės valstybės narės kompetentingos institucijos užtikrina, kad turėtojas atsiims atitinkamas radioaktyviąsias atliekas arba panaudotą kurą, išskyrus atvejus, jei gali būti imamasi alternatyvių saugių priemonių. Šios kompetentingos institucijos užtikrina, kad už vežimą atsakingas asmuo prireikus imsis korekcinių saugos priemonių.
   3.   Turėtojas atsako už išlaidas, susidarančias tais atvejais, kai vežimas negali arba negalėtų būti baigiamas.
   3   SKYRIUS
   VEŽIMAS UŽ BENDRIJOS RIBŲ
   13 straipsnis
   Importas į Bendriją
   1.   Jei į šios direktyvos taikymo sritį patenkančios radioaktyviosios atliekos arba panaudotas kuras įvežami į Bendriją iš trečiosios šalies, o paskirties šalis yra valstybė narė, gavėjas pateikia tos valstybės narės kompetentingoms institucijoms paraišką leidimui gauti. Paraiška gali būti siunčiama dėl daugiau nei vieno vežimo laikantis 6 straipsnio 2 dalyje nurodytų sąlygų.
   Paraiškoje pateikiami įrodymai, kad gavėjas su trečiojoje šalyje įsisteigusiu turėtoju sudarė susitarimą, pripažintą tos trečiosios šalies kompetentingų institucijų ir įpareigojantį tą turėtoją atsiimti radioaktyviąsias atliekas arba panaudotą kurą, jei vežimas negali būti baigtas pagal šią direktyvą, kaip numatyta šio straipsnio 5 dalyje.
   2.   Paskirties valstybės narės kompetentingos institucijos siunčia 1 dalyje nurodytą paraišką tranzito valstybių narių, jeigu jų yra, kompetentingų institucijų sutikimui gauti.
   Taikomi 8 ir 9 straipsniai.
   3.   Jei buvo duoti visi vežimui būtini sutikimai, paskirties valstybės narės kompetentingos institucijos turi teisę leisti gavėjui vykdyti vežimą ir atitinkamai informuoja kiekvienos valstybės narės arba trečiosios šalies – kilmės ar tranzito valstybės – kompetentingas institucijas.
   Taikomos 10 straipsnio 2, 3 ir 4 dalys.
   4.   Per 15 dienų nuo kiekvienos siuntos gavimo gavėjas siunčia paskirties valstybės narės kompetentingoms institucijoms gavimo patvirtinimą. Paskirties valstybės narės kompetentingos institucijos siunčia patvirtinimo kopijas kilmės šaliai ir visoms tranzito valstybėms narėms arba trečiosioms šalims.
   5.   Paskirties valstybė narė arba tranzito valstybė narė gali nuspręsti, kad vežimas negali būti baigtas, jei nebesilaikoma pagal šią direktyvą nustatytų vežimo sąlygų arba jos neatitinka pagal šią direktyvą išduotų leidimų arba sutikimų. Tokia valstybė narė nedelsdama informuoja kilmės šalies kompetentingas institucijas apie šį sprendimą.
   6.   Gavėjas atsako už išlaidas, susidarančias tais atvejais, kai vežimas negali arba negalėtų būti baigiamas.
   14 straipsnis
   Tranzitas per Bendriją
   1.   Jeigu radioaktyviosios atliekos arba panaudotas kuras įvežami į Bendriją iš trečiosios šalies, o paskirties šalis nėra valstybė narė, už vežimo vykdymą valstybėje narėje, per kurios muitinės postą radioaktyviosios atliekos arba panaudotas kuras pirmiausia įvežami į Bendriją („pirmoji tranzito valstybė narė“), atsakingas fizinis ar juridinis asmuo pateikia tos valstybės narės kompetentingoms institucijoms paraišką leidimui gauti. Paraiška gali būti siunčiama dėl daugiau nei vieno vežimo laikantis 6 straipsnio 2 dalyje nurodytų sąlygų.
   Paraiškoje pateikiami įrodymai, kad trečiojoje šalyje įsisteigęs gavėjas su trečiojoje šalyje įsisteigusiu turėtoju sudarė susitarimą, pripažintą tos trečiosios šalies kompetentingų institucijų ir įpareigojantį tą turėtoją atsiimti radioaktyviąsias medžiagas arba panaudotą kurą, jei vežimas negali būti baigtas pagal šią direktyvą, kaip numatyta šio straipsnio 5 dalyje.
   2.   Pirmosios tranzito valstybės narės kompetentingos institucijos siunčia 1 dalyje nurodytą paraišką kitų tranzito valstybių narių, jeigu jų yra, kompetentingų institucijų sutikimui gauti.
   Taikomi 8 ir 9 straipsniai.
   3.   Jei buvo duoti visi vežimui būtini sutikimai, pirmosios tranzito valstybės narės kompetentingos institucijos turi teisę leisti 1 dalyje nurodytam atsakingam asmeniui vykdyti vežimą ir atitinkamai informuoja visų kitų valstybių narių arba trečiųjų šalių – tranzito arba kilmės valstybių – kompetentingas institucijas.
   Taikomos 10 straipsnio 2, 3 ir 4 dalys.
   4.   1 dalyje nurodytas atsakingas asmuo per 15 dienų nuo siuntos atvežimo praneša pirmosios tranzito valstybės narės kompetentingoms institucijoms, kad radioaktyviosios atliekos arba panaudotas kuras pasiekė paskirties trečiojoje šalyje vietą, ir nurodo paskutinį Bendrijos muitinės postą, per kurį buvo pravežta siunta.
   Pranešimą pagrindžia gavėjo deklaracija arba patvirtinimas, kuriame nurodoma, jog radioaktyviosios atliekos arba panaudotas kuras pasiekė reikalingą paskirties vietą, ir nurodomas siuntos įvežimo į trečiąją šalį muitinės postas.
   5.   Tranzito valstybė narė gali nuspręsti, kad vežimas negali būti baigtas, jei nebesilaikoma pagal šią direktyvą nustatytų vežimo sąlygų arba jos neatitinka pagal šią direktyvą išduotų leidimų arba sutikimų. Tokia valstybė narė nedelsdama informuoja kilmės šalies kompetentingas institucijas apie šį sprendimą. 1 dalyje nurodytas atsakingas asmuo atsako už išlaidas, susidarančias tais atvejais, kai vežimo negalima arba neleidžiama baigti.
   15 straipsnis
   Eksportas iš Bendrijos
   1.   Kai radioaktyviosios atliekos arba panaudotas kuras turi būti eksportuojami iš Bendrijos į trečiąją šalį, turėtojas kilmės valstybės narės kompetentingoms institucijoms pateikia paraišką leidimui gauti. Paraiška gali būti siunčiama dėl daugiau nei vieno vežimo laikantis 6 straipsnio 2 dalyje nurodytų sąlygų.
   2.   Kilmės valstybės narės kompetentingos institucijos:

               a)

               apie planuojamą vežimą informuoja paskirties šalies kompetentingas institucijas ir prašo jų sutikimo ir

               b)

               siunčia 1 dalyje nurodytą paraišką tranzito valstybių narių, jei jų yra, kompetentingų institucijų sutikimui gauti.

         Taikomas 8 straipsnis.
   3.   Jei buvo duoti visi vežimui būtini sutikimai, kilmės valstybės narės kompetentingos institucijos turi teisę leisti turėtojui vykdyti vežimą ir atitinkamai informuoja paskirties trečiosios šalies ir kiekvienos tranzito valstybės narės arba trečiosios šalies kompetentingas institucijas.
   Taikomos 10 straipsnio 2, 3 ir 4 dalys.
   4.   Turėtojas per 15 dienų nuo siuntos atvežimo praneša kilmės valstybės narės kompetentingoms institucijoms, kad radioaktyviosios atliekos arba panaudotas kuras pasiekė paskirties trečiojoje šalyje vietą, ir nurodo paskutinį Bendrijos muitinės postą, per kurį buvo pravežta siunta.
   Pranešimą pagrindžia gavėjo deklaracija arba patvirtinimas, kuriame nurodoma, jog radioaktyviosios atliekos arba panaudotas kuras pasiekė nurodytą paskirties vietą, ir nurodomas siuntos įvežimo į trečiąją šalį muitinės postas.
   5.   Kilmės valstybė narė arba tranzito valstybė narė gali nuspręsti, kad vežimas negali būti baigtas, jei nebesilaikoma pagal šią direktyvą nustatytų vežimo sąlygų arba jos neatitinka pagal šią direktyvą išduotų leidimų arba sutikimų. Tokia tranzito valstybė narė nedelsdama informuoja kilmės valstybės narės kompetentingas institucijas apie šį sprendimą.
   Taikomos 12 straipsnio 2 ir 3 dalys.
   16 straipsnis
   Draudžiamas eksportas
   1.   Valstybių narių kompetentingos institucijos neišduoda leidimų vežti:

               a)

               į paskirties vietą, esančią į pietus nuo 60° pietų platumos, arba

               b)

               į valstybę, esančią Afrikos, Karibų baseino ir Ramiojo vandenyno grupės valstybių ir Europos bendrijos bei jos valstybių narių partnerystės susitarimo Susitariančiąja Šalimi (Kotonu AKR ir EB susitarimas), kuri nėra valstybė narė, nepažeidžiant 2 straipsnio, arba

               c)

               į trečiąją šalį, kuri, kilmės valstybės narės kompetentingų institucijų nuomone, pagal šio straipsnio 2 dalyje nurodytus kriterijus neturi administracinių ir techninių pajėgumų bei reguliavimo sistemos saugiai tvarkyti radioaktyviąsias atliekas arba panaudotą kurą, kaip nurodyta Jungtinėje konvencijoje. Spręsdamos šį klausimą valstybės narės deramai atsižvelgia į visą iš kitų valstybių narių gaunamą susijusią informaciją. Todėl valstybės narės kasmet informuoja Komisiją ir patariamąjį komitetą, įkurtą pagal 21 straipsnį.

         2.   Tinkamai atsižvelgdama, inter alia, į atitinkamus Tarptautinės atominės energijos agentūros (TATENA) saugos standartus, Komisija 21 straipsnyje nustatyta tvarka nustato kriterijus, leidžiančius valstybėms narėms lengviau įvertinti, ar vykdomi eksporto reikalavimai.
   4   SKYRIUS
   BENDROSIOS NUOSTATOS
   17 straipsnis
   Tipinio dokumento naudojimas
   1.   Visiems į šios direktyvos taikymo sritį patenkantiems vežimams naudojamas tipinis dokumentas.
   2.   Komisija 21 straipsnyje nustatyta tvarka parengia tipinį dokumentą, kurio priede pridedamas tinkamai užpildytos paraiškos būtiniausių reikalavimų sąrašas.
   Tipinis dokumentas ir jo priedai skelbiami Europos Sąjungos oficialiajame leidinyje ir turi būti prieinami elektronine forma ne vėliau kaip 2008 m. gruodžio 25 d. Prireikus dokumentas atnaujinamas ta pačia tvarka.
   3.   Paraiška leidimui gauti užpildoma ir visi 10, 13, 14 ir 15 straipsniuose nurodyti papildomi dokumentai bei informacija teikiami kalba, priimtina valstybės narės, kuriai pagal šią direktyvą teikiama paraiška leidimui gauti, kompetentingoms institucijoms.
   Paskirties arba tranzito šalies kompetentingų institucijų prašymu turėtojas pateikia vertimą (su jo autentiškumo patvirtinimu) į šioms institucijoms priimtiną kalbą.
   4.   Prie tipinio dokumento pridedami visi leidimo vežti išdavimui taikomi papildomi reikalavimai.
   5.   Nepažeidžiant jokių kitų pridedamų dokumentų, būtinų pagal kitas susijusias teisines nuostatas, kiekvienam į šios direktyvos taikymo sritį patenkančiam vežimui pridedamas užpildytas tipinis dokumentas, patvirtinantis, jog leidimo procedūros buvo tinkamai laikomasi, įskaitant atvejus, kai leidimas susijęs su daugiau kaip vienu viename bendrame dokumente nurodytu vežimu.
   6.   Kilmės ir paskirties šalių bei visų tranzito šalių kompetentingos institucijos turi teisę gauti šiuos dokumentus.
   18 straipsnis
   Kompetentingos institucijos
   1.   Valstybės narės ne vėliau kaip 2008 m. gruodžio 25 d. praneša Komisijai kompetentingos (-ų) institucijos (-ų) pavadinimą (-us) ir adresą (-us) bei visą informaciją, reikalingą skubiai susisiekti su šiomis institucijomis.
   2.   Valstybės narės reguliariai praneša Komisijai apie visus šios informacijos pasikeitimus.
   19 straipsnis
   Perdavimas
   1.   Komisija 21 straipsnyje nustatyta tvarka parengia saugios ir veiksmingos su šios direktyvos nuostatomis susijusių dokumentų ir informacijos perdavimo sistemos rekomendacijas.
   2.   Komisija nustato ir prižiūri elektroninę ryšių sistemą, kad būtų skelbiami:

               a)

               kiekvienos valstybės narės kompetentingos (-ų) institucijos (-ų) pavadinimas (-ai) ir adresas (-ai),

               b)

               kiekvienos valstybės narės kompetentingoms institucijoms priimtinos kalbos, ir

               c)

               visos bendros sąlygos ir papildomi reikalavimai, jei tokie yra, reikalingi kiekvienos valstybės narės kompetentingoms institucijoms duodant sutikimą vežti.

         20 straipsnis
   Reguliarios ataskaitos
   1.   Valstybės narės iki 2011 m. gruodžio 25 d. ir po to kas trejus metus perduoda Komisijai ataskaitas apie šios direktyvos įgyvendinimą.
   2.   Remdamasi šiomis ataskaitomis, Komisija 21 straipsnyje nustatyta tvarka parengia suvestinę ataskaitą Europos Parlamentui, Tarybai ir Europos ekonomikos ir socialinių reikalų komitetui, ypatingą dėmesį skirdama 4 straipsnio įgyvendinimui.
   21 straipsnis
   Patariamasis komitetas
   1.   16 straipsnio 2 dalyje, 17 straipsnio 2 dalyje, 19 straipsnio 1 dalyje ir 20 straipsnio 2 dalyje nustatytas užduotis vykdyti Komisijai padeda iš valstybių narių atstovų sudarytas patariamasis komitetas, kuriam pirmininkauja Komisijos atstovas (toliau – Komitetas).
   2.   Komisijos atstovas pateikia Komitetui priemonių, kurių reikia imtis, projektą. Komitetas savo nuomonę dėl projekto pareiškia per tokį laiką, kurį nustato pirmininkas, atsižvelgdamas į klausimo skubumą, jei reikia, balsuojant.
   3.   Nuomonė įrašoma į protokolą. Kiekviena valstybė narė turi teisę prašyti įrašyti jos poziciją į protokolą.
   4.   Komisija atsižvelgia į komiteto pareikštą nuomonę. Ji informuoja komitetą apie tai, kokiu būdu buvo atsižvelgta į jo nuomonę.
   22 straipsnis
   Perkėlimas į nacionalinę teisę
   1.   Valstybės narės priima įstatymus ir kitus teisės aktus, kurie, įsigalioję iki 2008 m. gruodžio 25 d., įgyvendina šią direktyvą. Jos nedelsdamos apie tai praneša Komisijai.
   Valstybės narės, patvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
   2.   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
   23 straipsnis
   Panaikinimas
   1.   Direktyva 92/3/Euratomas panaikinama nuo 2008 m. gruodžio 25 d., nepažeidžiant valstybių narių įsipareigojimų dėl tos direktyvos perkėlimo į nacionalinę teisę ir taikymo terminų.
   2.   Nuorodos į panaikintą direktyvą laikomos nuorodomis į šią direktyvą ir skaitomos pagal priede pateiktą atitikmenų lentelę.
   24 straipsnis
   Pereinamojo laikotarpio nuostatos
   1.   Jei kilmės šalies kompetentingos institucijos tinkamai patvirtina paraišką leidimui gauti arba ji joms pateikiama iki 2008 m. gruodžio 25 d., Direktyva 92/3/Euratomas taikoma visoms vežimo operacijoms, kurioms taikomas tas pats leidimas.
   2.   Priimdama sprendimą dėl paraiškų leidimui gauti, kurios pateikiamos iki 2008 m. gruodžio 25 d. dėl daugiau kaip vieno radioaktyviųjų atliekų arba panaudoto kuro vežimo į paskirties trečiąją šalį, kilmės valstybė narė atsižvelgia į visas svarbias aplinkybes, visų pirma į:

               a)

               planuojamą visų toje pačioje paraiškoje numatytų vežimų vykdymo tvarkaraštį;

               b)

               visų vežimų įtraukimo į tą pačią paraišką pagrindimą;

               c)

               leidimo mažesniam negu nurodyta paraiškoje vežimų skaičiui davimo tinkamumą.

         3.   Kol bus parengtas šios direktyvos 17 straipsnyje numatytas tipinis dokumentas, šios direktyvos taikymo tikslais mutatis mutandis naudojamas Komisijos sprendimu 93/552/Euratomas (7) nustatytas tipinis dokumentas.
   25 straipsnis
   Įsigaliojimas
   Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
   26 straipsnis
   Adresatai
   Ši direktyva skirta valstybėms narėms.

      Priimta Briuselyje, 2006 m. lapkričio 20 d.

            Tarybos vardu

            Pirmininkas

         J. KORKEAOJA

      (1)  OL C 286, 2005 11 17, p. 34.

      (2)  2006 m. liepos 5 d. pareikšta nuomonė (dar nepaskelbta Oficialiajame leidinyje).

      (3)  OL C 119, 2002 5 22, p. 7.

      (4)  OL L 35, 1992 2 12, p. 24.

      (5)  OL L 159, 1996 6 29, p. 1.

      (6)  OL C 321, 2003 12 31, p. 1.

      (7)  1993 m. spalio 1 d. Komisijos sprendimas 93/552/Euratomas dėl radioaktyviųjų atliekų vežimo priežiūros ir kontrolės tipinio dokumento, nurodyto Tarybos direktyvoje 92/3/Euratomas, nustatymo (OL L 268, 1993 10 29, p. 83).
   PRIEDAS
   ATITIKMENŲ LENTELĖ

               Direktyva 92/3/Euratomas

               Ši direktyva

               1 straipsnis

               1 straipsnis

               2 straipsnis

               5 straipsnis

               3 straipsnis

               Pirma konstatuojamoji dalis

               4 straipsnio 1 dalies pirmas sakinys

               6 straipsnio 1 dalis

               4 straipsnio 1 dalies antras sakinys

               7 straipsnio 1 dalis

               4 straipsnio 2 dalis

               17 straipsnio 1 dalis

               4 straipsnio 3 dalis

               —

               5 straipsnio 1 dalis

               6 straipsnio 2 dalis

               5 straipsnio 2 dalis

               10 straipsnio 4 dalis

               6 straipsnio 1 dalies pirma pastraipa

               9 straipsnio 1 dalis

               6 straipsnio 1 dalies antra pastraipa

               17 straipsnio 1 dalis

               6 straipsnio 2 dalis

               9 straipsnio 3 dalis

               6 straipsnio 3 dalis

               9 straipsnio 1 dalies antra pastraipa

               6 straipsnio 4 dalis

               9 straipsnio 2 dalis

               7 straipsnio 1 dalis

               10 straipsnio 1 dalis

               7 straipsnio 2 dalis

               17 straipsnio 1 dalis

               7 straipsnio 3 dalis

               10 straipsnio 2 dalis

               8 straipsnis

               17 straipsnio 5 dalis

               9 straipsnio 1 dalies sakinio pirma dalis

               11 straipsnio 1 dalis

               9 straipsnio 1 dalies sakinio paskutinė dalis

               17 straipsnio 1 dalis

               9 straipsnio 2 dalies pirmas sakinys

               11 straipsnio 2 dalis

               9 straipsnio 2 dalies antras sakinys

               11 straipsnio 3 dalis

               10 straipsnio 1 dalis

               13 straipsnis

               10 straipsnio 1 dalies pirmo sakinio pabaiga

               17 straipsnio 1 dalis

               10 straipsnio 2 dalis

               14 straipsnis

               10 straipsnio 3 dalis

               13 straipsnis

               11 straipsnis

               16 straipsnio 1 dalis

               12 straipsnio 1 dalis

               15 straipsnio 1 dalis

               12 straipsnio 2 dalis

               15 straipsnio 3 dalis

               12 straipsnio 3 dalis

               10 straipsnio 2 dalis

               12 straipsnio 4 dalis

               17 straipsnio 1 dalis

               12 straipsnio 5 dalis

               15 straipsnio 4 dalies pirma pastraipa

               12 straipsnio 6 dalis

               15 straipsnio 4 dalies antra pastraipa

               13 straipsnis

               1 straipsnio 3 dalis

               14 straipsnis

               2 straipsnis

               15 straipsnio 1 dalis

               12 straipsnio 2 dalis

               15 straipsnio 2 dalis

               13 straipsnio 1 dalies antra pastraipa

               16 straipsnis

               9 straipsnio 4 dalis

               17 straipsnis

               18 straipsnis

               18 straipsnis

               20 straipsnis

               19 straipsnis

               21 straipsnis

               20 straipsnis (pirma, antra ir trečia įtraukos)

               17 straipsnio 1 dalis

               20 straipsnio ketvirta įtrauka

               16 straipsnio 2 dalis

               20 straipsnio penkta įtrauka

               20 straipsnio 2 dalis

               21 straipsnis

               22 straipsnis

               22 straipsnis

               26 straipsnis

               3 straipsnis (naujas)

               4 straipsnis (naujas)

               8 straipsnis (naujas)

               19 straipsnis (naujas)

               23 straipsnis (naujas)

               24 straipsnis (naujas)

               25 straipsnis (naujas)